மத்திய கிழக்கில் இந்து மதம்

இந்து மதம் 16 ஆம் நூற்றாண்டின் தொடக்கத்தில் இருந்து மத்திய கிழக்கில் காணப்பட்டது. பாரசீக வளைகுடாவின் அரபு நாடுகளில் வசிக்கும் மற்றும் பணிபுரியும் புலம்பெயர்ந்த இந்தியர்களில் பெரும்பாலானோர் இந்துக்கள் ஆவர். பாரசீக வளைகுடாவைச் சுற்றியுள்ள பகுதிகளுக்கு இந்தியர்கள் மற்றும் நேபாள வெளிநாட்டினர் மற்றும் பணியாளர்களின் இடம்பெயர்வு காரணமாக இங்கு பரவலான இந்து சனத்தொகை காணப்படுகின்றது.

பகுரைன், ஐக்கிய அரபு அமீரகம், ஏமன், ஓமான் ஆகிய நாடுகளில் இந்து கோவில்கள் கட்டப்பட்டுள்ளன.

மக்கள்தொகையியல்

வரலாற்று பின்னணி 
2001 ஆம் ஆண்டில், பெல்ஜிய ஆராய்ச்சியாளர்கள் யேமனில் உள்ள சுகுத்திராதீவில் ஏராளமான கல்வெட்டுகள், வரைபடங்கள் மற்றும் தொல்பொருள் பொருட்களைக் கண்டுபிடித்தனர். இவை பெரும்பாலும் கிமு 1 ஆம் நூற்றாண்டு முதல் கிபி 6 ஆம் நூற்றாண்டு வரை தீவுக்குச் சென்ற மாலுமிகள் விட்டுச் சென்றனர். கண்டுபிடிக்கப்பட்ட பெரும்பாலான நூல்கள் இந்திய பிராமி எழுத்துக்களில் எழுதப்பட்டவை. அரபு மாலுமிகள் தென்மேற்கு பருவக்காற்றை பயன்படுத்தி மேற்கு இந்திய துறைமுகங்களுடன் கிபி முதல் நூற்றாண்டுக்கு முன் வர்த்தகம் செய்து வந்தனர். பின்னர் இந்திய குடியேற்றவாசிகள் ஓமானில் குடியேற்றங்களை உருவாக்கி இந்து மதத்தை கடைப்பிடித்தனர். ஆறாம் நூற்றாண்டில் ஒரு அரபு இராணுவம் சிந்து மாகாணத்தை கைப்பற்றியது மற்றும் அரபு வணிகர்கள் கேரளாவில் குடியேறினர். எதிர் திசையில், இடைக்கால இந்தியர்கள் ஹார்முஸ், சலாலா, சுகுத்திரா, மொகடிஷு, மெர்கா, பராவா, ஹோபியோ, மஸ்கட் மற்றும் ஏடன் உள்ளிட்ட அரபு மற்றும் சோமாலிய துறைமுகங்களுடன் விரிவாக வர்த்தகம் செய்தனர். 15 ஆம் நூற்றாண்டின் இறுதியில் போர்த்துகீசியர்கள் அவர்களை வலுக்கட்டாயமாக மாற்றும் வரை அரபு வணிகர்கள் இந்தியப் பெருங்கடல் வர்த்தகத்தின் மேல் ஆதிக்கம் கொண்டவர்களாக இருந்தனர். பிரித்தானியப் பேரரசு காலத்தில் இந்திய-அரேபிய இணைப்புகள் புதுப்பிக்கப்பட்டன, இராணுவம் அல்லது சிவில் சேவையில் பணியாற்றும் பல இந்தியர்கள் சூடான் போன்ற அரபு நாடுகளில் நிறுத்தப்பட்டனர். பாரசீக வளைகுடாவின் அரபு நாடுகளுக்கு இந்திய குடியேற்றத்தின் தற்போதைய அலை தோராயமாக 1960 களில் இருந்து வருகிறது. முக்கியமாக இந்திய துணைக் கண்டத்தில் இருந்து குடியேறியதன் காரணமாக இந்து மதம் மத்திய கிழக்கில் வேகமாக வளர்ந்து வரும் மதங்களில் ஒன்றாகும்.

எகிப்து 
2010 இல் எகிப்தில் சுமார் 2,700 இந்துக்கள் இருந்தனர். அந்த எண்ணிக்கை 2020 இல் 1124 ஆக குறைந்தது.

ஓமன் 

ஓமானில் குடியேறிய இந்து சிறுபான்மையினர் பலர் உள்ளனர். இந்து மதம் முதன்முதலில் 1507 இல் கட்சிலிருந்து மஸ்கட் வந்தது. 19 ஆம் நூற்றாண்டின் முற்பகுதியில், ஓமானில் குறைந்தது 4,000 இந்துக்கள் இருந்தனர். இருப்பினும் 20 ஆம் நூற்றாண்டில் அவர்களின் எண்ணிக்கை 300 ஆகக் குறைந்தது. 1895 இல், மஸ்கட்டில் உள்ள இந்து காலனி இபாதிகளின் தாக்குதலுக்கு உள்ளானது. சுதந்திரத்தின் போது, சில இந்துக்கள் மட்டுமே ஓமானில் இருந்தனர். அல்-வால்ஜாத் மற்றும் அல்-பன்யான் வரலாற்று இந்து குடியிருப்புகள் இப்பொழுது இந்துக்களால் ஆக்கிரமிக்கப்படவில்லை. விசூமல் தாமோதர் காந்தி (அவுலத் காரா), கிம்ஜி ராம்தாஸ், தன்ஜி மொரார்ஜி, ரதன்சி புருஷோத்தம் மற்றும் புருஷோத்தம் டோப்ரானி ஆகியோர் மிகவும் முக்கியமான புலம்பெயர்ந்த இந்துக்கள். மஸ்கட்டின் வடமேற்கில் உள்ள சோஹரில் ஒரே ஒரு இந்து தகன மேடை உள்ளது.

1970 களின் நடுப்பகுதியில் மபாத் அல் பன்யன் மற்றும் பேட் அல் பிர் ஆகிய இடங்களில் இருந்த இந்துக் கோயில்கள் இப்போது இல்லை. மஸ்கட்டில் உள்ள சிவன் கோவில் வளாகம் (உள்ளூரில் மோதிஷ்வர் மந்திர் என்று அழைக்கப்படுகிறது),  மற்றும் தர்சைட்டில் அமைந்துள்ள கிருஷ்ணர் கோவில் ஆகியவை மட்டுமே இன்று செயல்படும் இந்து கோவில்கள்.

கத்தார் 
கத்தாரில் 15.1% இந்துக்கள் உள்ளனர். கத்தார் நாட்டில் 422,118 இந்துக்கள் இருப்பதாக மதிப்பிடப்பட்டுள்ளது. இவர்களில் பல இந்துக்கள் தெற்கு மற்றும் தென்கிழக்கு ஆசியாவைச் சேர்ந்தவர்கள்.

சவுதி அரேபியா 
சவுதி அதிகாரிகள் இந்து சின்னங்களை சிலைகள் என்று கருதுகிறாரகள். மேலும் சிலை வழிபாடு சன்னி இஸ்லாத்தில் கடுமையாக கண்டிக்கப்படுகிறது. சிலை வழிபாடு மத நடைமுறையில் சவுதி அதிகாரிகளின் கடுமையான நிலைப்பாட்டிற்கு இதுவே அடித்தளமாக இருக்கலாம்.

ஐக்கிய அரபு நாடுகள் 
ஐக்கிய அரபு நாடுகளில் உள்ள தெற்காசியர்கள் நாட்டின் மிகப்பெரிய இனக்குழுவாக உள்ளனர். இருபது இலட்சத்திற்கும் அதிகமான இந்திய புலம்பெயர்ந்தோர் (பெரும்பாலும் தென்னிந்திய மாநிலங்களான கேரளா, ஆந்திரா, கர்நாடகா மற்றும் தமிழ்நாடு ) ஐக்கிய அரபு நாடுகளில் வசிப்பதாக மதிப்பிடப்பட்டுள்ளது. இது 2017 ஆம் ஆண்டு நிலவரப்படி மொத்த மக்கள் தொகையில் 28% ஆக உள்ளது. பெரும்பான்மையான இந்தியர்கள் ஐக்கிய அரபு நாடுகளின் மூன்று பெரிய நகரங்களான அபுதாபி, துபாய் மற்றும் ஷார்ஜாவில் வாழ்கின்றனர். மதிப்பிடப்பட்ட இருபது இலட்சம் புலம்பெயர்ந்தவர்களில், ஏறத்தாழ பதினைந்து இலட்சம் பேர் கேரளா மற்றும் தமிழ்நாட்டைச் சேர்ந்தவர்கள், இதனால் ஐக்கிய அரபு நாடுகளில் உள்ள இந்திய சமூகத்தில் இவர்கள் பெரும்பான்மையாக உள்ளனர். ஐக்கிய அரபு நாடுகளில் குடியேறிய இந்தியர்களின் மக்கள்தொகை 1975 இல் 170,000 எனவும், 1999 இல் 750,000 எனவும் மதிப்பிடப்பட்டுள்ளது. 2009 இல், இந்த மதிப்பு இருபது இலட்சம் என மதிப்பிடப்பட்டது. ஐக்கிய அரபு நாடுகளில் இந்து மக்கள்தொகை 6-10% என மதிப்பிடப்பட்டுள்ளது.

1958 ஆம் ஆண்டில், பர் துபாயில் இந்து சிவன் ஆலயம், கிருஷ்ணா ஆலயம் மற்றும் குருத்வாரா ஆகியவற்றை ஒரு வளாகத்தில் கட்ட அனுமதி வழங்கப்பட்டது. ஜனவரி 2024 இல், ஜெபல் அலியில் ஒரு புதிய இந்து கோவில் திறக்கப்பட்டது, மேலும் தற்போதுள்ள சிவன் ஆலயம் மற்றும் குருத்வாரா இந்த புதிய இடத்திற்கு மாற்றப்பட்டது. புதிய கோயிலின் திறப்பு விழா 14 பிப்ரவரி 2024 அன்று நடந்தது.  ஐக்கிய அரபு நாடுகளில் வசிக்கும் பெரும்பான்மையான இந்துக்கள் தங்கள் மதத்தை தங்கள் வீடுகளுக்குள்ளேயே பின்பற்றுகிறார்கள்.

ஏமன் 
ஏமனில் சுமார் 200,000 இந்துக்கள் உள்ளனர். அவர்களில் பலர் இந்தியா மற்றும் நேபாளத்தைச் சேர்ந்தவர்கள்.

மேற்கோள்கள் 

மத்திய கிழக்கின் பண்பாடு
இந்து சமயம்